แวะไปกินบุฟเฟต์มื้อเที่ยงวันอาทิตย์ที่ห้อง Cafe G โรงแรมฮอลิเดย์ อินน์ กรุงเทพฯ มา ห้องนี้เป็นห้องอาหารที่ให้บริการแบบ All Day dinning ให้บริการวันละ 3 มื้อ เราไปทานมื้อเที่ยงวันอาทิตย์ บุฟเฟต์เริ่มตั้งแต่ 11.30 - 14.30 น.
ปัจจุบันราคาคนละ 448 บ. (เน็ต) ราคานี้รวมเครื่องดื่ม (น้ำเปล่า , น้ำอัดลม) ชา , กาแฟ (เอสเปรสโซ่ , อเมริกาโน่)

ไลน์บุฟเฟต์
1.มุมซุป+ขนมปัง : วันที่ไปมี 2 อย่าง เป็นซุปข้นเห็ด และกระเพาะปลา ขนมปังก็มี 2 แบบ เราชิมซุปเห็ดไปเค้าทำแบบไม่เนียนมากมีเนื้อให้เคี้ยวด้วย ส่วนกระเพาะปลาเราไม่ได้ตักมาชิมค่ะ
2.มุมสลัด : มีผักให้เลือกพอสมควร น้ำสลัดมี 4 อย่างเลือกตักได้ตามชอบ
3.มุมยำและอาหารญี่ปุ่น วันที่ไปมียำ 6 ชนิด ยำปลากรอบ , ยำรวมมิตรทะเล , ยำปลาทูน่า , ยำวุ้นเส้นทะเล , ยำมะม่วง ,ส้มตำใส่กุ้งแห้ง ยำของที่นี่ปรุงรสมาไม่อ่อน แต่ก็ไม่เผ็ดจนเกินไป ส่วนอาหารญี่ปุ่นมีแต่มากิ ซาชิมิไม่มี คุณภาพใช้ได้
4.มุมอาหารพร้อมทาน : โดยมากจะเป็นอาหารไทย ไม่ว่าจะเป็นผักสด และน้ำพริก 3 ชนิด (น้ำพริกกะปิ , น้ำพริกอ่อง , หลน) , ข้าวเหนียว-ไก่ย่าง , ไก่ผัดเม็ดมะม่วงหิมพานต์ , หอยลายผัดน้ำพริกเผา , หอยแมลงภู่อบสมุนไพร , ข้าวผัดสับปะรดใส่หมู , กุ้งอบวุ้นเส้น , แกงเขียวหวานไก่ , ปลาผัดซอสมะขาม เราตักมาชิมอย่างละนิดอย่างละหน่อย รสชาติโอเคนะ แต่กุ้งอบวุ้นเส้นเราว่าปรุงรสเค็มไปนิด กุ้งที่ใส่มาเป็นกุ้งตัวเล็ก ไม่ใช่กุ้งตัวใหญ่
5.มุมก๋วยเตี๋ยว : มีให้เลือกสั่งทั้งลูกชิ้นปลา , ลูกชิ้นหมู และลูกชิ้นไก่
6.มุมพาสต้า : ใครอยากกินเส้นแบบไหนซอสอะไรสั่งได้เลยสั่งแล้วยื่นการ์ดเบอร์โต๊ะให้ไว้ เดี่ยวทางโรงแรมจะนำไปเสิร์ฟให้ที่โต๊ะ เราสั่งสปาเกตตี้ผัดขี้เมา เส้นโอเคนะ ไม่นิ่มเละ ปรุงรสมาเข้มข้นกำลังดี ชอบที่ทำมาปริมาณไม่เยอะด้วย จานนี้จัดการเรียบ อิอิ
7.มุมผลไม้ : มีให้เลือก 8 ชนิด ทั้งแอปเปิ้ล , สับปะรด , ส้ม , แก้วมังกร ฯลฯ
8.มุมเบเกอรี่ , ขนมไทยและไอศครีม : ขนมไทยมี 3-4 ชนิด เบเกอรี่มีประมาณ 10 กว่าชนิด ชอบที่ทำมาชิ้นเล็ก ๆ จะได้ชิมได้หลากหลาย เค้กก็ทั่ว ๆ ไป ไม่ได้ว้าวแต่ก็ไม่ได้แย่ ไอศครีมมี 2 รสคือมะพร้าวกับกาแฟ รสชาติใช้ได้แต่เนื้อไอศครีมนิ่มไปหน่อย ละลายง่าย
9.มุมน้ำอัดลม : มีให้เลือก 4 ชนิด ใครไม่ดื่มน้ำอัดลมก็มีน้ำเปล่าไว้ให้บริการ
10.ชา-กาแฟ (เอสเปรสโซ่ , อเมริกาโน่) รวมในบุฟเฟต์เรียบร้อย

สำหรับบุฟเฟต์ราคาไม่ถึง 500 บ.ความหลากหลายอาจจะเทียบบุฟเฟต์ราคาหลักพันไม่ได้ แต่เราว่าอาหารประมาณนี้ กับราคานี้คุ้มค่าพอสมควร เหมาะสำหรับการมีตติ้งเป็นกลุ่ม นั่งเมาท์มอย กินไปคุยไป รสชาติ และคุณภาพสมราคา บริการดี มาตรฐานโรงแรม ใครกำลังมองหาบุฟเฟต์ราคาไม่เกิน 500 บ. มาที่นี่เลย ตอบโจทย์ค่ะ

พิกัดโรงแรมฮอลิเดย์ อินน์ กรุงเทพฯ อยู่บริเวณแยกราชประสงค์ ข้าง ๆ โรงแรมอินเตอร์คอนติเนนตัล กรุงเทพฯ ใครขับรถมาจอดได้ที่โรงแรม ส่วนคนที่มาบีทีเอสให้ลงสถานีชิดลม ใช้ทางออกที่ 6 ลงบันไดปุ๊บเจอโรงแรมปั๊บ ห้องคาเฟ่ จี อยู่ชั้นล่างด้านหน้าเลยค่ะ